Tejtzen takꞌ cwel klolj texj kꞌij,
bix e xiꞌ tkbaꞌn Jesús cye t-xnakꞌatz:
—Ko iyꞌx juntl jlajxe tnijabel aꞌ—tz̈i Jesús.
Bix e cyaj cycyeꞌyenxin xjal ttziiꞌ aꞌ,
bix iyꞌxkexin tuj choc jaaꞌ tcuꞌxa Jesús.
Bix oc lpe juntl wik xjal cyiꞌjxin tuj juntl wik choc.
Pero lwewa e cub pokꞌch naj jun jbal bix cykꞌiꞌk cyibajxin.
Nimxse oc punntzꞌaj aꞌ tuꞌn cykꞌiꞌk tiꞌ choc.
Bix ocx noj aꞌ tuj choc,
tejxe takꞌ xeꞌl tjakꞌ aꞌ.
Pero yaltzen te Jesús,
otk tzul twatlxin nka ttziiꞌ tẍyoꞌp choc.
Bix ocx cycꞌasen t-xnakꞌatzxin jaxin.
Tz̈i tzunkexin cyjulu:
—¡Taat!
¿minmatiiꞌ toclena kiꞌj oj kxiꞌ baj tjakꞌ aꞌ?
—tz̈ikexin te Jesús.
Bix e jaw weꞌ Jesús,
bix e xiꞌ tkbaꞌnxin te cykꞌiꞌk bix te tnijabel aꞌ:
—¡Cꞌol!
¡Weꞌ!
—tz̈i Jesús.
Nweꞌtlte cykꞌiꞌk.
Tzinexse e cyjaꞌ.
Tejtzen tweꞌ cykꞌiꞌk,
bix e xiꞌ tkbaꞌn Jesús cye t-xnakꞌatz:
—¿Tikentzen cutzen ttz̈i cyiꞌja?
¿Minaꞌxpatzen toc ke cycꞌuꞌja ka baꞌn cycleta tuꞌn Dios?
—tz̈i Jesús cyexin.
Pero otkxsen cub kojl ttz̈i cyiꞌjxin,
bix akꞌkexin kanlecte tiyꞌ cyeylexxin:
—¿Altzen loj junxin xjal lu?
Maj ma tbi aꞌ bix cykꞌiꞌk tyolxin—tz̈i ke t-xnakꞌatz Jesús.